Somma rekord ta' €1,365,556 inġabret waqt il-Festa ta' Ġenerożità organizzata mid-Dar tal-Providenza fl-ewwel tas-sena l-ġdida. Bosta kienu dawk li marru s-Siġġiewi biex jagħmlu d-donazzjoni tagħhom taħt it-tinda li ttellgħet fil-parkeġġ imma ħafna kienu wkoll dawk li ċemplu biex jagħmlu d-donazzjoni tagħhom. Bħal kull sena, għadd ta' parroċċi f'Malta u Għawdex organizzaw ġabriet speċjali li mbagħad ingħataw lid-Dar f'isem il-komunità parrokkjali. Id-Direttur tad-Dar tal-Providenza, Fr Martin Micallef, qal li din il-Festa ta' Ġenerożità bħal dejjem uriet il-qalb kbira tal-poplu Malti u Għawdxi li għal darb'oħra wera solidarjetà u ġenerożità mad-Dar. Huwa qal li dawn il-fondi se jgħinu biex id-Dar tkompli ttejjeb il-kwalità tal-ħajja tar-residenti tagħha kemm fid-Dar tas-Siġġiewi kif ukoll fid-djar li hemm fil-komunità. L-ewwel żjara saret mill-Arċisqof Charles J. Scicluna li ċċelebra quddiesa fil-kappella tad-Dar tal-Providenza u li għaliha attenda s-Segretarju Parlamentari għad-Drittijiet tal-Persuni b'Diżabilità u Anzjanità Attiva, Anthony Agius Decelis. Fl-omelija tiegħu l-Arċisqof qal: "Għandna nħallu lil Alla jħares lejna ghax b'hekk il-ħarsa tagħna lejn xulxin issir il-ħarsa ta' Alla ħierġa mill-qalb." Żied, "kemm hija ħaġa sabiħa li l-Maltin u Għawdxin jibdew is-sena l-ġdida jgħinu lil xulxin b'atti ta' solidarjetà anke fiċ-ċrieki qrib tagħna. Hemm ħafna modi oħra ta' faqar minbarra l-finanzi, waħda minnhom hija s-solitudni fejn bniedem iħossu waħdu u mwarrab mis-soċjetà." L-Arċisqof appella biex il-poplu Malti u Għawdxi jibqa' jappoġġja n-nisġa ta' djar li d-Dar tal-Providenza għandha f'diversi lokalitajiet biex persuni bi bżonnijiet speċjali jkunu jistgħu jibqgħu jgħixu fil-qalb tal-komunità. Matul il-jum kien hemm żjarat mill-President ta' Malta, Dr George Vella u s-Sinjura Vella, il-Prim Ministru Joseph Muscat u s-Sinjura Muscat u l-Isqof Awżiljarju Joseph Galea-Curmi. Attendew għadd ta' ministri u membri parlamentari miż-żewġ naħat tal-Kamra tad-Deputati kif ukoll delegati tal-partit politiċi ewlenin u rappreżentanti ta' korpi kostitwiti li qattgħu ħin iwieġbu t-telefonati tal-pubbliku. Fl-okkażjoni tas-sena li fiha l-Knisja se tkun qed tfakkar il-100 sena mit-twelid ta' San Ġwanni Pawlu II fit-18 ta' Mejju 1920, matul il-ġurnata fil-kappella kienet esposta għall-qima u t-talb tal-pubbliku relikwa b'garża bid-demm tiegħu, ta' meta Mehmet Ali Ağca sparalu fi Pjazza San Pietru fit-13 ta' Mejju 1981. Din ir-relikwa ngħatat lid-Dar minn Sr Marija Bambina Bugeja, soru Maltija li assistiet lill-Papa waqt li kien rikoverat fil-Policlinico Gemelli. Bosta żaru l-wirja tax-xogħlijiet tal-arti mogħtija minn għadd ta' artisti Maltin u barranin li ttellgħet fis-Sala San Pawl. L-irkant ta' dawn ix-xogħlijiet, li b'kollox kienu madwar 100 biċċa, din id-darba se jsir f'April li ġej f'data li titħabbar aktar tard. Is-sena l-oħra ġew irkantati b'kemm jiswew €29,487 f'pitturi u skulturi. www.knisja.mt www.knisja.mt/ritratti
GRAZZI mid-Dar tal-Providenza għall-Festa ta' Ġenerożità